ประกาศกระทรวงมหาดไทย

เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษ

สําหรับผู้เชี่ยวชาญทักษะสูง นักลงทุน ผู้บริหารระดับสูง และผู้ประกอบการวิสาหกิจเริ่มต้น

---------------------------------------------------

          โดยที่เป็นการสมควรอนุญาตให้คนต่างด้าวซึ่งเป็นผู้เชี่ยวชาญทักษะสูง นักลงทุน ผู้บริหารระดับสูงและผู้ประกอบการวิสาหกิจเริ่มต้น เข้ามาอยู่ในราชอาณาจักรเป็นกรณีพิเศษเพื่อเป็นการส่งเสริมการลงทุนและดึงดูดบุคลากรซึ่งมีความรู้ความสามารถสูงเข้ามาทํางานอันจะก่อให้เกิดประโยชน์ต่อการพัฒนาเศรษฐกิจของประเทศ

          อาศัยอํานาจตามความในมาตรา 5 แห่งพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ 87/2557 เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอํานาจหน้าที่ของเจ้าพนักงานตํารวจ ลงวันที่ 10 กรกฎาคม พุทธศักราช 2557 และมาตรา 17 แห่งพระราชบัญญัติคนเข้าเมือง พ.ศ. 2522 นายกรัฐมนตรีและรัฐมนตรีว่าการกระทรวงมหาดไทย โดยอนุมัติของคณะรัฐมนตรี เมื่อวันที่ 16 มกราคม พ.ศ. 2561 จึงออกประกาศไว้ ดังต่อไปนี้


ข้อ ๑ คนต่างด้าวดังต่อไปนี้มีสิทธิขออนุญาตเข้ามาอยู่ในราชอาณาจักรเป็นกรณีพิเศษตามประกาศนี้

          (1) ผู้เชี่ยวชาญทักษะสูง นักลงทุน ผู้บริหารระดับสูง หรือผู้ประกอบการวิสาหกิจเริ่มต้นซึ่งประสงค์จะทํางานเกี่ยวกับอุตสาหกรรมเป้าหมายดังต่อไปนี้ และมีคุณสมบัติตามหลักเกณฑ์และเงื่อนไขที่สํานักงานคณะกรรมการส่งเสริมการลงทุนประกาศกําหนดโดยความเห็นชอบของคณะรัฐมนตรี

                    (ก) อุตสาหกรรมยานยนต์สมัยใหม่

                    (ข) อุตสาหกรรมอิเล็กทรอนิกส์อัจฉริยะ

                    (ค) อุตสาหกรรมการท่องเที่ยวกลุ่มรายได้ดีและการท่องเที่ยวเชิงสุขภาพ

                    (ง) อุตสาหกรรมการเกษตรและเทคโนโลยีชีวภาพ

                    (จ) อุตสาหกรรมอาหารแห่งอนาคต

                    (ฉ) อุตสาหกรรมระบบอัตโนมัติและหุ่นยนต์

                    (ช) อุตสาหกรรมการบินและโลจิสติกส์

                    (ซ) อุตสาหกรรมเชื้อเพลิงชีวภาพและเคมีชีวภาพ

                    (ฌ) อุตสาหกรรมดิจิทัล

                    (ญ) อุตสาหกรรมการแพทย์ครบวงจร

                    (ฎ) อุตสาหกรรมการบริหารจัดการสิ่งแวดล้อมและพลังงานทดแทน

                    (ฏ) อุตสาหกรรมสาขาการบริการ ได้แก่

                         1) การอนุญาโตตุลาการ

                         2) การพัฒนาทรัพยากรมนุษย์ด้านวิทยาศาสตร์และเทคโนโลยี

          (2) ผู้ติดตามซึ่งเป็นคู่สมรสและบุตรที่ชอบด้วยกฎหมายของคนต่างด้าวตาม (1)


ข้อ ๒ คนต่างด้าวซึ่งประสงค์จะขออนุญาตเข้ามาอยู่ในราชอาณาจักรเป็นกรณีพิเศษตามประกาศนี้ ให้ยื่นขอหนังสือรับรองคุณสมบัติตามข้อ 1 (1) ต่อสํานักงานคณะกรรมการส่งเสริมการลงทุน ณ ศูนย์บริการวีซ่าและใบอนุญาตทํางาน หรือสถานเอกอัครราชทูตหรือสถานกงสุลไทยในต่างประเทศ


ข้อ ๓ ในกรณีที่คนต่างด้าวได้รับหนังสือรับรองตามข้อ 2 แล้ว ให้คนต่างด้าวและผู้ติดตามซึ่งประสงค์จะขออนุญาตเข้ามาอยู่ในราชอาณาจักรเป็นกรณีพิเศษตามประกาศนี้ขอรับการตรวจลงตราประเภทคนอยู่ชั่วคราวเป็นกรณีพิเศษ (Smart Visa) จากสํานักงานตรวจคนเข้าเมือง ณ ศูนย์บริการวีซ่าและใบอนุญาตทํางาน สถานเอกอัครราชทูตหรือสถานกงสุลไทยในต่างประเทศ ศูนย์บริหารแรงงานเขตพัฒนาเศรษฐกิจพิเศษภาคตะวันออก หรือสถานที่อื่นที่สํานักงานตรวจคนเข้าเมืองกําหนด สําหรับใช้ได้หลายครั้งภายในอายุการใช้งาน การตรวจลงตรา ดังต่อไปนี้

          (1) ระยะเวลาตามที่กําหนดในสัญญาจ้างแต่ไม่เกินสี่ปี สําหรับผู้เชี่ยวชาญทักษะสูงหรือผู้บริหารระดับสูง

          (2) ไม่เกินสี่ปีสําหรับนักลงทุน

          (3) ไม่เกินสองปีสําหรับผู้ประกอบการวิสาหกิจเริ่มต้น

          (4) ผู้ติดตามของคนต่างด้าว ให้มีอายุการใช้งานการตรวจลงตราไม่เกินระยะเวลาตามสิทธิของคนต่างด้าวผู้นั้น

          ให้คนต่างด้าวและผู้ติดตามเสียค่าธรรมเนียมการตรวจลงตราในอัตราปีละหนึ่งหมื่นบาท เศษของปีให้คิดเป็นหนึ่งปี


ข้อ ๔ ให้พนักงานเจ้าหน้าที่ตรวจคนเข้าเมืองประทับตราอนุญาตให้คนต่างด้าวและผู้ติดตามอยู่ในราชอาณาจักรได้เป็นเวลาไม่เกินอายุการใช้งานการตรวจลงตราตามข้อ 3 โดยไม่ต้องขอรับการตรวจลงตราเพื่อกลับเข้ามาในราชอาณาจักรอีก


ข้อ ๕ คนต่างด้าวและผู้ติดตามซึ่งประสงค์จะขออยู่ในราชอาณาจักรเป็นการชั่วคราวต่อไปอีกภายหลังจากที่ครบกําหนดเวลาอนุญาตตามข้อ 4 แล้ว ให้ดําเนินการตามข้อ 2 และเมื่อได้รับหนังสือรับรองคุณสมบัติจากสํานักงานคณะกรรมการส่งเสริมการลงทุนแล้ว ให้พนักงานเจ้าหน้าที่ตรวจคนเข้าเมือง ณ ศูนย์บริการวีซ่าและใบอนุญาตทํางาน ศูนย์บริหารแรงงานเขตพัฒนาเศรษฐกิจพิเศษภาคตะวันออก หรือสถานที่อื่นที่สํานักงานตรวจคนเข้าเมืองกําหนด ประทับตราอนุญาตให้คนต่างด้าวและผู้ติดตามอยู่ในราชอาณาจักรเป็นการชั่วคราวต่อไปได้ครั้งละไม่เกินกําหนดเวลาตามข้อ 3 และอนุญาตให้กลับเข้ามา หรืออยู่ต่อเข้ามาในราชอาณาจักรได้อีกโดยไม่จํากัดจํานวนครั้ง[5]

          ให้คนต่างด้าวและผู้ติดตามซึ่งได้รับอนุญาตตามวรรคหนึ่ง เสียค่าธรรมเนียมการตรวจลงตราในอัตราปีละหนึ่งหมื่นบาท เศษของปีให้คิดเป็นหนึ่งปี


ข้อ ๖ ให้คนต่างด้าวและผู้ติดตามดําเนินการแจ้งที่พักอาศัยตามมาตรา 37 วรรคหนึ่ง (5) แห่งพระราชบัญญัติคนเข้าเมือง พ.ศ. 2522 ต่อพนักงานเจ้าหน้าที่ตรวจคนเข้าเมือง เมื่อพํานักในราชอาณาจักรครบทุกหนึ่งปีนับแต่วันที่ได้รับอนุญาต


ข้อ ๗ การประทับตราอนุญาตตามข้อ 4 การอนุญาตให้อยู่ต่อในราชอาณาจักรเป็นการชั่วคราวและการกลับเข้ามาในราชอาณาจักรอีกตามข้อ 5 และการแจ้งที่พักอาศัยตามข้อ 6 ให้เป็นไปตามหลักเกณฑ์ วิธีการ และเงื่อนไขที่สํานักงานตรวจคนเข้าเมืองกําหนด


ข้อ ๘ การอนุญาตให้คนต่างด้าวอยู่ในราชอาณาจักรเป็นกรณีพิเศษตามประกาศนี้เป็นอันสิ้นผลในกรณี ดังต่อไปนี้

          (1) ไม่เป็นไปตามหลักเกณฑ์และเงื่อนไขตามข้อ 1 (1)

          (2) มีพฤติการณ์น่าเชื่อว่าเป็นภัยต่อสังคมหรือจะก่อเหตุร้ายให้เกิดอันตรายต่อความสงบสุขหรือความปลอดภัยของประชาชนหรือความมั่นคงแห่งราชอาณาจักร

          การสิ้นผลการอนุญาตให้อยู่ในราชอาณาจักรของคนต่างด้าวตามวรรคหนึ่ง ให้หมายความรวมถึงผู้ติดตามของคนต่างด้าวนั้นด้วย และให้นําความในวรรคหนึ่งมาใช้บังคับแก่ผู้ติดตามด้วยโดยอนุโลม


ข้อ ๙ คนต่างด้าวและผู้ติดตามซึ่งได้รับการตรวจลงตราประเภทคนอยู่ชั่วคราวเป็นกรณีพิเศษ (Smart Visa) ต่อมามีความประสงค์จะขอรับการตรวจลงตราเพื่ออยู่ในราชอาณาจักรเป็นการชั่วคราวด้วยวัตถุประสงค์อื่น ให้สามารถกระทําได้


ข้อ ๑๐ การดําเนินการตามประกาศนี้ให้ปฏิบัติตามหลักเกณฑ์ วิธีการ และเงื่อนไขที่กระทรวงการต่างประเทศ สํานักงานตรวจคนเข้าเมือง และหน่วยงานอื่นของรัฐที่เกี่ยวข้องกําหนดด้วย


ข้อ ๑๑ ประกาศนี้ให้ใช้บังคับตั้งแต่วันที่ 1 กุมภาพันธ์ พ.ศ. 2561 เป็นต้นไป


ผู้มีอํานาจลงนาม - ประกาศ ณ วันที่ 30 มกราคม พ.ศ. 2561

 

พลเอก ประยุทธ์  จันทร์โอชา

นายกรัฐมนตรี

 

พลเอก อนุพงษ์ เผ่าจินดา

รัฐมนตรีว่าการกระทรวงมหาดไทย